वास्कोः सड्यार हुतात्मा लेफ्टनंट नरेंद्र मयेंकार हांच्या यादस्तिकाच्या प्राकारांत गोबी मंच्युरियन दुकानाचो कांय भाग घाल्ल्या विक्रेत्याच्या धाडसा आड गोवा फर्स्टचे परशुराम सोनुर्लेंकार हांणी आवाज काडले उपरांत सरकारी यंत्रणेक जाग आयली. बिरेस्तारा सांजवेळा सरकारी अधिकाऱ्यांनी तें दुकान ताकतिकेन काडपाची सुचोवणी केले उपरांत त्या विक्रेत्यान दुकान काडलें. पूण हाका लागून मुरगांव पालिकेच्या कारभारा विशीं मात चर्चा सुरू जाल्या. जाग्याजाग्यार बेकायदो वेवसाय करप्यां आड कारवाय करिनासतना तांकां अभय दितात. भ्रश्टाचारा मुखार देशा खातीर हुतात्मो जाल्ल्याची लेगीत पर्वा करिनाशिल्ल्याची प्रतिक्रिया व्यक्त जायत आसा.
 भारतीय लश्करांत लेफ्टनंट पदार आशिल्ले मयेंकार हे 26 फेब्रुवारी 2000 वर्सा आसामांत उल्फा आतंकवाद्यां आड झुजतना हुतात्मा जाल्ले. तांच्या ह्या पराक्रमा खातीर तांकां मरणा उपरांत किर्ती चक्र भेटयिल्लें. सडा वाठारांत तरणाट्यांनी एकठांय येवन सडा चौकांत तांचें यादस्तीक उबारिल्लें. ह्या यादस्तिकाच्या प्राकारांत गोबी मंच्युरियन विक्रेत्यान आपल्या दुकानाचो कांय भाग घाल्ल्यान यादस्तिकाची देखभाल, सुरक्षेचो प्रस्न उप्राशिल्लो.
 सडा चौकांत दिवाळे निमतान आयोजीत केल्ल्यो वेगळ्योवेगळ्यो सर्ती, मनरिजवण कार्यावळी वेळार ह्या विक्रेत्यान गोबी मंच्युरियन दुकान घाल्लें. ते खातीर ताणें अन्न आनी वखदां प्रशासन, भलायकी खातें, मुरगांव पालिका आनी हेर खात्याची परवानगी घेतल्या काय ना हो संशोधनाचो विशय आसा. पूण कोणाचीच फिकीर करिनासतना थंय बिनधास्तपणान दुकान उबारतना एका हुतात्माचो अवमान करीत आशिल्ल्याची ताका कल्पना लेगीत नाशिल्ली. फाटले पांच दीस थंय दुकान आशिल्लें. पूण ताचे कृती विशीं कोणेच हरकत घेवंक नाशिल्ली.
 गोवा फर्स्टचे सोनुर्लेकार हांणी ह्या प्रकरणांत आवाज काडून मुखेल सचीव, संरक्षण सचीव, दक्षीण गोंयचे जिल्होधिकारी, पुलीस अधिक्षक आनी हेरां कडेन कागाळी केल्यो. उपरांत तें दुकान ताकतिकेन काडटले अशें दिसतालें. पूण बिरेस्तारा सांजवेळा दखल घेतले उपरांत त्या विक्रेत्यान तें दुकान काडलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 